作者:劉辰翁
標題:六醜
內容:看東風海底，送落日、飛空如擲。醉遊暮歸，怕西州墮策。歸路偏失。記上元時節，千門立馬，望金坡殘雪。素娥推下團欒轍。塞草驚塵，河水渡楫。悠悠雨絲風拂。但相隨斷雁，時度荒澤。回頭紫陌。夢歸歸未得。憔悴江南，秋風舊客。去年說著今日。漫故人相命，玳筵鳴瑟。愁汗漫、全林杯窄。況飄泊相遇，當時老叟，梨園歌籍。高歌為我幾回闋。似子規、落月啼烏悄，傍人淚滴。